B. Bugár, podpredseda NR SR: (2002-04-03):
(Hlasovanie.) Prítomných 99 poslancov, za návrh hlasovalo 70, proti 4, zdržalo sa 10 poslancov a nehlasovali 15. Konštatujem, že Národná rada Slovenskej republiky zvolila zástupcu záujmového združenia občanov Jednoty dôchodcov na Slovensku Kamila Vajnorského za člena Správnej rady Sociálnej poisťovne. Ďalším bodom programu je správa o stave a priebehu rokovaní Slovenskej republiky s Európskou úniou v kapitole slobodný pohyb osôb. Správu ste dostali ako tlač 1348 a spoločnú správu výborov ako tlač 1348a. Teraz dávam slovo pánu ministrovi práce, sociálnych vecí a rodiny Petrovi Magvašovi, Magvašimu, pardon, kto sa ponáhľa, aj chyby robí, Petrovi Magvašimu a prosím ho, aby správu uviedol. Nech sa páči, pán minister Magvaši, máte slovo. P. Magvaši, minister práce, sociálnych vecí a rodiny SR: Ďakujem, pán podpredseda Béla Bugár. Vážené panie poslankyne, vážení páni poslanci. Správu o stave a priebehu rokovaní Slovenskej republiky s Európskou úniou v kapitole voľný pohyb osôb predkladám v mene vlády Slovenskej republiky do Národnej rady na základe uznesenia Národnej rady č. 1719 zo 6. novembra 2001 a túto správu prerokovala vláda Slovenskej republiky 10. januára 2002 s tým, že prijala k tomu uznesenie č. 33. Z hľadiska chronológie by som chcel uviesť, že kapitolu slobodný pohyb osôb Slovenská republika prerokovávala v rámci rokovaní počas švédskeho predsedníctva v roku 2001 a treba povedať, že po dlhých a zdĺhavých rokovaniach, najmä z dôvodu nemeckých a rakúskych požiadaviek, neskôr spájania španielskej pozície sa k otázkam štrukturálnych a kohéznych fondov dňa 31. mája 2001 schválila Európska únia spoločnú pozíciu v tejto kapitole. Treba povedať, že bola táto pozícia Európskej únie určitým kompromisom členských krajín Európskej únie, pričom do návrhu tejto spoločnej pozície Európskej únie bola zahrnutá požiadavka Rakúska a Nemecka na sedemročné prechodné obdobie v takzvanej formule dva plus dva plus tri, dva plus tri plus dva roky, čím sa dosiahol akýsi režim postupného prehodnocovania stavu možnosti prechodu na plný voľný pohyb, slobodný pohyb osôb v krajinách v Európskej únii. Na druhej strane boli doňho zapracované výrazne prvky väčšej pružnosti pre súčasné členské krajiny, čím sa vlastne predovšetkým umožnilo to, že krajiny, ktoré nemajú záujem ochraňovať svoj trh práce, zaujal aj liberálny postoj voči kandidátskym krajinám a počas vlastne toho mája, počas švédskeho predsedníctva sa vlastne tri krajiny hneď prihlásili k tomu - Švédsko, Holandsko a Írsko, že budú zaujímať ku krajinám prístupovým liberálnejší postup. Samozrejme, že celá táto kapitola, slobodný pohyb osôb, to nie je len otázka slobodného pohybu pracovníkov, ale súvisí s tým niekoľko omnoho zložitejších otázok a že vlastne ten slobodný pohyb osôb ako jedna zo štyroch základných slobôd garantovaných zmluvou Európskej únie zahŕňa päť základných oblastí, v ktorých bolo treba aj acquis communitaire dosiahnuť. A to jednak vzájomné uznávanie odborných kvalifikácií, po ďalšie, po druhé, práv občanov, po tretie slobodného pohybu pracovníkov, po štvrté otázok migrácie, po piate koordinácie systémov sociálneho zabezpečenia. Chcel by som upozorniť vás, vážené panie poslankyne a páni poslanci, že v správe sa nehovorí len o tom, ako sme uzatvorili samotnú kapitolu, ale v správe predkladáme aj, čo treba vlastne ešte v roku 2002 uskutočniť pre prípravu Slovenskej republiky aj v tejto kapitole pre náš vstup do Európskej únie. Vláda Slovenskej republiky k tomuto prijala 14. 12. 2001 svoje uznesenie, ktorým veľmi detailne, vlastne, určila harmonogram postupu prác, ktoré treba v tejto oblasti v roku 2002 dosiahnuť a, vlastne, chcel by som preto upozorniť, že pre ukončenie transpozícii smerníc v tejto kapitole je potrebné prijať viaceré zákony. A to zákon o advokácii, zákon o povolaní sestier a pôrodných asistentiek, zákon o povolaní lekára, zákon o súkromných veterinárnych lekároch, zákon o novele zákona o autorizovaných architektoch, novelu zákona č. 123 o doplnkovom dôchodkovom poistení, nový zákon o sociálnom poistení a nový zákon o zdravotnom poistení. Treba snáď povedať aj to, že z hľadiska budovania administratívnych štruktúr najmä v oblasti koordinácie systémov sociálneho zabezpečenia a vybudovania jednotného informačného systému zamestnanosti EURES boli v závere roku 2001 odštartované tvíningové projekty, pre ktoré sa vytvárajú vlastne predpoklady pre to, aby si Slovenská republika dobudovala administratívne štruktúry tak, aby sme v čase vstupu Slovenskej republiky do Európskej únie mali tieto administratívne štruktúry pripravené plne napĺňať tie záležitosti, ktoré sa v legislatíve príjmu ohľadom kapitoly voľný pohyb osôb. Vážené panie poslankyne, správa je, myslím si, dostatočne obsažná a vysvetľuje alebo dáva obraz o tom, aká šírka problémov sa týka otázky slobodného pohybu osôb a že vlastne to je jedna zo základných slobôd garantovaných zmlúv o Európskej únii práve v tejto kapitole číslo 2 sa vytvárajú predpoklady pre slovenských občanov aj jasnejšia pozícia pri vstupe do Európskej únie. Ďakujem. M. Andel, podpredseda NR SR: Ďakujem vám, pán minister, za vaše vystúpenie. Teraz dávam slovo spoločnému spravodajcovi výborov a výboru pre európsku integráciu, pánovi poslancovi Árpádovi Duka-Zólyomi a prosím ho, aby podal informáciu o výsledku prerokovania tejto správy vo výboroch Národnej rady Slovenskej republiky. Pán kolega, nech sa páči, máte slovo. Á. Duka-Zólyomi, poslanec: Ďakujem pekne. Pán podpredseda, vážené panie poslankyne, vážení páni poslanci. Predseda Národnej rady Slovenskej republiky svojím rozhodnutím č. 1501 zo dňa 5. februára 2002 č. 292/2002 pridelil Výboru Národnej rady Slovenskej republiky pre sociálne veci a bývanie, Zahraničnému výboru Národnej rady Slovenskej republiky, Výboru Národnej rady Slovenskej republiky pre ľudské práva a národnosti, Výboru Národnej rady Slovenskej republiky pre európsku integráciu na prerokovanie v termíne do 8. marca 2002 správu o stave a priebehu rokovaní Slovenskej republiky s Európskou úniou v kapitole slobodný pohyb osôb, tlač 1348, pričom ako gestorský určil Výbor Národnej rady Slovenskej republiky pre európsku integráciu s termínom prerokovania spoločnej správy výborov do 11. marca 2002. Uvedené výbory Národnej rady Slovenskej republiky prerokovali podľa § 46 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov pridelenú parlamentnú tlač a Výbor Národnej rady Slovenskej republiky pre európsku integráciu ako gestorský výbor prerokoval a schválil správu o výsledku prerokovania výborov uznesením č. 35 zo dňa 12. marca 2002 v stanovenom termíne. Výbory, ktorým bola pridelená parlamentná tlač na prerokovanie, zaujali nasledovné stanovisko: Výbor Národnej rady Slovenskej republiky pre sociálne veci a bývanie prerokoval správu na svojom zasadnutí dňa 7. marca 2002 a uznesením č. 448 ju vzal na vedomie. Zahraničný výbor Národnej rady Slovenskej republiky prerokoval správu na svojom zasadnutí dňa 7. marca 2002 a uznesením č. 185 ju vzal na vedomie. Výbor Národnej rady Slovenskej republiky pre ľudské práva a národnosti prerokoval správu na svojom zasadnutí dňa 7. marca 2002 a uznesením č. 326 ju vzal na vedomie. Výbor Národnej rady Slovenskej republiky pre európsku integráciu prerokoval správu dňa 7. marca 2002 a uznesením č. 34 z 12. marca 2002 ju vzal na vedomie. Z uznesení výborov nevyplynuli žiadne požiadavky a pripomienky. Výbor Národnej rady Slovenskej republiky pre európsku integráciu ako gestorský výbor odporúča Národnej rade Slovenskej republiky, aby Správu o stave a priebehu rokovaní Slovenskej republiky s Európskou úniou v kapitole slobodný pohyb osôb vzala na vedomie. Vážená Národná rada, predkladám návrh uznesenia Národnej rady Slovenskej republiky z 3. apríla 2002 o správe a stave a priebehu rokovaní Slovenskej republiky s Európskou úniou v kapitole slobodný pohyb osôb: Národná rada Slovenskej republiky berie na vedomie Správu o stave a priebehu rokovaní Slovenskej republiky s Európskou úniou v kapitole slobodný pohyb osôb, tlač 1348. Ďakujem pekne. Pán podpredseda, prosím, aby ste otvorili rozpravu. M. Andel, podpredseda NR SR: Ďakujem pán spravodajca. Nech sa páči, „zoberte si“ miesto určené pre spravodajcu. Dámy a páni, otváram rozpravu k tomuto bodu programu. Keďže som nedostal písomne žiadnu prihlášku do rozpravy, pýtam sa, kto sa hlási ústne. Pán podpredseda Bugár, prosím vás pekne, nerušte rokovanie Národnej rady! (Hlasy v rokovacej sále.) Ďakujem. Pýtam sa, kto sa hlási ústne do rozpravy. Ak to tak nie je, uzatváram možnosť podania prihlásení sa do rozpravy. Teraz pred hlasovaním dám slovo pánovi podpredsedovi Presperínovi. Nech sa páči pán kolega, máte slovo. I. Presperín, podpredseda NR SR: Vážení páni poslanci, vážený pán predsedajúci, dovoľte, aby som podal v mene poslaneckých klubov koalície procedurálny návrh podľa rokovacieho poriadku § 36 odseku 1, aby sme nehlasovali bezprostredne po skončení rozpravy k jednotlivým bodom. O jednotlivých zákonoch prerokovaných dnes navrhujem hlasovať zajtra o 9.00 hodine. Žiadam hlasovať o tomto návrhu bez rozpravy, pán predsedajúci. M. Andel, podpredseda NR SR: Žiadam poslancov Národnej rady Slovenskej republiky, ktorí sú mimo rokovacej miestnosti, aby sa okamžite dostavili do rokovacej miestnosti. Budeme hlasovať! A nebudem na nich čakať desať minút pravidelne, je pravda, pán kolega. Prosím pána podpredsedu parlamentu, aby zopakoval svoj návrh. Žiadam poslancov, aby vypli mobilné telefóny. I. Presperín, podpredseda NR SR: Ešte raz predkladám procedurálny návrh v mene koaličných poslaneckých klubov, aby sme podľa rokovacieho poriadku § 36 odseku 1 nehlasovali bezprostredne po skončení rozpravy k jednotlivým bodom a o jednotlivých zákonoch, ktoré prerokujeme dnes, navrhujem hlasovať zajtra o 9.00 hodine. Žiadam, pán predsedajúci, aby ste dali hlasovať o tomto návrhu bez rozpravy. M. Andel, podpredseda NR SR: Ďakujem, pán kolega. Dámy a páni, prosím prezentujme a zároveň hlasujme. (Hlasovanie.) Ďakujem. Prezentovalo sa 76 poslancov, za je 72 poslancov, 2 poslanci sa zdržali hlasovania, 2 poslanci nehlasovali. Dámy a páni, konštatujem, že sme návrh pána podpredsedu Presperína schválili. Vážené kolegyne, vážení kolegovia, nasledujú dva body Ministerstva zdravotníctva Slovenskej republiky. Pri schvaľovaní programu našej plenárnej schôdze bol doplnený bod programu o informáciu ministra zdravotníctva Slovenskej republiky o konkrétnych protikorupčných opatreniach na Ministerstve zdravotníctva Slovenskej republiky. Odporúčam, aby po týchto dvoch bodoch programu podal pán minister zdravotníctva túto uvedenú informáciu. Pardon, prepáčte pán kolega Cuper, nech sa páči. J. Cuper, poslanec: Pán predsedajúci, mám procedurálny návrh, aby ste oznámili ústami predsedu parlamentu, že tento krok pána Presperína znamenal priepustku pre poslancov vládnej koalície, aby mohli ísť rozvíjať svoje privatizačné aktivity a aby ste nás potom do toho láskavo nemiešali. Ďakujem za pozornosť. M. Andel, podpredseda NR SR: Pán kolega, ďakujem vám za vaše vystúpenie. No ja môžem ťažko naňho reagovať. Nasleduje teraz, dámy a páni, druhé čítanie o vládnom návrhu zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov. Dámy a páni, vládny návrh zákona ste dostali pred prvým čítaním ako tlač č. 1248 a spoločnú správu výborov Národnej rady Slovenskej republiky schválenú gestorským výborom máte ako tlač 1248a. Vládny návrh zákona odôvodní minister zdravotníctva Slovenskej republiky pán Roman Kováč. Prosím pána ministra, aby sa ujal slova. R. Kováč, minister zdravotníctva SR: Vážený pán predseda Národnej rady, vážený pán predsedajúci, vážené panie poslankyne, vážení páni poslanci, vláda Slovenskej republiky predkladá na rokovanie pléna Národnej rady Slovenskej republiky návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14 z roku 1992 o Slovenskej komore stredných zdravotníckych pracovníkov a Slovenskej komore zubných technikov. Je to tretí zo série takzvaných profesných zákonov, ktorý uzatvára predpisy, právne predpisy, ktoré súvisia s výkonom registrovaného povolania. Predložený návrh zákona spolu s pozmeňujúcimi návrhmi upravuje najmä právo slobodne vykonávať povolanie sestry a pôrodnej asistentky na princípe odbornej samosprávy prostredníctvom zvolených orgánov, v súlade so všeobecne záväznými právnymi predpismi a predovšetkým v súlade so záujmami pacientov a celej spoločnosti. Novým prvkom predloženého návrhu zákona je zakotvenie etických zásad výkonu povolania sestry a povolania pôrodnej asistentky, ktoré obsahujú etický kódex sestry a etický kódex pôrodnej asistentky, ktoré tvoria prílohu predkladaného návrhu zákona. Prijatie tohto zákona je dôležité a významné aj pre prístupový proces Slovenskej republiky, pretože tak ako som hovoril, povolanie pôrodnej asistentky a povolanie sestry sa ráta za registrované povolania, ktoré sú v štátoch Európskej únie upravované zvláštnym režimom. Predmet právnej úpravy povolania sestry a pôrodnej asistentky ako aj kreovanie Komory sestier a pôrodných asistentiek patrí medzi prioritné oblasti aproximácie práva, uvedené v článku 70 Európskej dohody o pridružení a patrí aj medzi priority odporúčané v príprave krajín, ktoré sa asociujú a ktoré sú uvedené v bielej knihe v kapitole 18 - vzájomné uznanie odbornej kvalifikácie. Ide o vytvorenie mechanizmu, aby zdravotné sestry a pôrodné asistentky, ktoré získajú odbornú kvalifikáciu na území Slovenskej republiky, mali právo usadiť sa a poskytovať služby v krajinách Európskej únie. Súčasťou tohto mechanizmu je však záujem chrániť pacientov, kontrola dodržiavania príslušných právnych predpisov, a to buď prostredníctvom ministerstva alebo profesijnej komory. V danom a navrhovanom zákone navrhujeme, aby túto činnosť vykonávala profesná komora. Vážený pán predseda, vážení páni podpredsedovia, vážené poslankyne, vážení poslanci, som presvedčený, že po prerokovaní tohto návrhu zákona a uvedomení si jeho významu pre prístupový proces Slovenskej republiky vyslovíte súhlas s jeho znením. Ďakujem pekne. M. Andel, podpredseda NR SR: Pán minister, ďakujem vám za uvedenie vládneho návrhu zákona. Nech sa páči, zaujmite miesto určené pre navrhovateľa. Teraz dávam slovo určenému spoločnému spravodajcovi z výboru pre zdravotníctvo, poslancovi pánovi Tiborovi Šagátovi a prosím ho, aby informoval Národnú radu Slovenskej republiky o výsledku rokovania výboru o tomto vládnom návrhu zákona a aby zároveň odôvodnil návrh a stanovisko gestorského výboru. Pán kolega, nech sa páči, máte slovo. T. Šagát, poslanec: Ďakujem za slovo. Vážený pán predsedajúci, vážená Národná rada, dovoľte, aby som predniesol spoločnú správu, tlač 1248a, o prerokovaní vládneho návrhu zákona o povolaní sestry a povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14 z roku 1992 o Slovenskej komore stredných zdravotníckych pracovníkov a o Slovenskej komore zubných technikov. Výbor Národnej rady Slovenskej republiky pre zdravotníctvo ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350 z roku 1996 o rokovacom poriadku Národnej rade túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky sa uznesením č. 1859 z januára 2002 rozhodla uložiť prerokovanie tohto zákona vo výboroch Národnej rady Slovenskej republiky pre zdravotníctvo, pre ľudské práva a národnosti a Ústavnoprávnemu výboru Národnej rady Slovenskej republiky. Gestorský výbor nedostal do 12. marca 2002 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený v zmysle rokovacieho poriadku. Ústavnoprávny výbor Národnej rady Slovenskej republiky neprijal uznesenie k vládnemu návrhu zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14 z roku 1992 o Slovenskej komore stredných zdravotníckych pracovníkov a Slovenskej komore zubných technikov, pretože v súlade s § 52 ods. 4 zákona Národnej rady Slovenskej republiky č. 350/1996 o rokovacom poriadku Národnej rady nezískal podporu potrebnú nadpolovičnej väčšiny prítomných poslancov. Vládny návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona č. 14 odporúčali schváliť so zmenami a doplnkami tieto výbory - Výbor Národnej rady Slovenskej republiky pre ľudské práva a národnosti, uznesenie č. 325 zo 7. marca a Výbor Národnej rady Slovenskej republiky pre zdravotníctvo uznesenie č. 240 zo 4. marca. V spoločnej správe máte v časti 4 uvedené pozmeňujúce a doplňujúce návrhy. Ich počet je 45 s tým, že na strane 19 spoločnej správy máte súčasne uvedené, že gestorský výbor odporučil hlasovať en block a schváliť tie body, ktoré potom pri hlasovaní prečítam a neschváliť body 10 a 14. Súčasne je v správe uvedené, že výbor ma poveril prednesením spoločnej správy výboru na schôdzi Národnej rady Slovenskej republiky. Predmetná spoločná správa výborov Národnej rady Slovenskej republiky o prerokovaní vládneho návrhu zákona o povolaní sestry, o povolaní pôrodnej asistentky, Slovenskej komory sestier a pôrodných asistentiek a o zmene a doplnení zákona Národnej rady č. 14 o Slovenskej komore stredných zdravotníckych pracovníkov a o Slovenskej komore zubných technikov bola schválená uznesením Výboru Národnej rady Slovenskej republiky pre zdravotníctvo č. 243 z 12. marca 2002. Ďakujem za slovo, vážený pán predsedajúci. M. Andel, podpredseda NR SR: Ďakujem, pán kolega, nech sa páči, sadnite si na miesto určené pre spoločného spravodajcu. Dámy a páni, otváram rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa kto sa hlási ústne. Kolegyne, kolegovia, prosím vás, vypnite ten telefón. Pani poslankyňa Aibeková, pani poslankyňa Halušková. Uzatváram možnosť podania ďalších prihlásení sa do rozpravy. Ako prvá vystúpi v rozprave pani kolegyňa Aibeková. Nech sa páči, máte slovo, pani poslankyňa. M. Aibeková, poslankyňa: Vážený pán predsedajúci, vážený pán minister, vážené dámy, vážení páni a prítomní hostia. Dovoľte mi povedať pár slov k prerokúvanému vládnemu návrhu zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov. Už tento dlhý názov zákona nám všetkým pripomína, že je to pomerne komplikovaný zákon, pretože zasahuje do činnosti veľkej skupiny zamestnancov v zdravotníctve. Tento zákon prešiel mnohými rokovaniami predovšetkým v našom gestorskom výbore pre zdravotníctvo a musím povedať, že pôvodná verzia, tak ako ju predložilo ministerstvo, a táto pôvodná verzia mala 22 paragrafov, v ktorej sa pojednáva o tejto problematike. Keď si všimnete spoločnú správu, tak spoločná správa obsahuje až 45 zmien, pričom gestorský výbor iba 2 tieto navrhované zmeny neodporúča prijať. Čiže, znovu je to tretí z takzvaných profesných zákonov a zákonov o komorách, ktorý vlastne nevytvára ministerstvo, ale vlastne ho spoluvytvára alebo dotvára parlament. Takáto istá situácia bola v zákone o povolaní lekára a o Slovenskej komore lekárov a zubných lekárov a o príslušnej komore, aj o komore lekárnikov a povolaní lekárnika. Naozaj to poukazuje na nekvalifikovanú a nekvalitnú prácu legislatívneho odboru ministerstva zdravotníctva, to čo som tu už niekoľkokrát pánovi ministrovi vytýkala. Takže nakoniec až prácou vo výbore, pretože tento pôvodný návrh, tak ako ho máte pred sebou v tom 29-paragrafovom znení zástupkyne súčasnej, ešte platnej komory, Slovenskej komory stredných zdravotníckych pracovníkov a zubných technikov, striktne odmietala. Tých pripomienok, ktoré opakovane zástupcovia týchto komôr prednášali, bolo veľa a musím povedať, že tie stanoviská boli erudované a s väčšinou z nich som sa aj stotožnila. Nakoniec som však ocenila, že sa našla spoločná vôľa zástupcov týchto komôr a ministerstva zdravotníctva a že ministerstvo nakoniec svoje pôvodné predstavy upravilo, a preto je aj tých pozmeňujúcich návrhov tak veľa. Za náš klub môžem povedať, že pôvodné znenie návrhu, tak ako zatiaľ je tu predložené, by sme boli striktne odmietli a neboli by sme zaň hlasovali. Ak však prejdú návrhy, ktoré sú v spoločnej správe, s ktorými sa aj sestry stotožnili, tak potom sa dá uvažovať aj o schválení tohto návrhu zákona. Že tie zmeny sú rozsiahle, stačí si pozrieť spoločnú správu. Nie sú to iba krátke legislatívno-technické zmeny, ako niekedy zvykol pán minister argumentovať, keď som poukazovala na príliš veľa zmien, ktoré musí predkladať parlament. Tak si pozrite napríklad znenie § 2, 7, 9, 13, 17, 28 a 29, to sú celkom nové, kompletné znenia, ktoré vlastne menia podstatu tohto návrhu zákona. Najviac sa týka problému s povinným členstvom, pretože kým ministerstvo predkladalo návrhy zákonov o lekároch a ich komorách a lekárnikoch a ich komore, kde sa uvažovalo s povinným členstvom, v tomto prípade sa proti povinnému členstvu postavila vraj predovšetkým legislatívna rada vlády. Takže za nás môžem povedať, ak budú schválené pozmeňujúce návrhy tak, ako sú v spoločnej správe, a s týmito sa stotožnili zástupkyne komôr, tak potom môže byť tento návrh zákona prijatý, pretože je už podstatne iný a vlastne prináša to, čo v tých pôvodne kritických návrhoch bolo. Takže tým by som svoje vystúpenie skončila, iba neviem, pán minister, či ešte pripravujete nejaký návrh zákona, ale skutočne, keď sa pozriete na prácu svojho legislatívneho odboru, každú novelu, ktorú ste sem doteraz dali, a tieto dva posledné návrhy zákona, ktorými sa zaoberal parlament pred dvoma týždňami, tak skutočne tá kvalita práce vášho legislatívneho odboru je veľmi slabá. Už je iba pol roka do skončenia vášho funkčného obdobia, tak neviem, či ešte pripravíte nejaký návrh zákona. Ak áno, tak vás vyzývam a žiadam, aby sa kvalita predkladaných návrhov zákona zvýšila, pretože podobný problém máte aj so zákonom o kúpeľníctve a minerálnych vodách, ktorý bol, našťastie, z rokovania tejto schôdze stiahnutý. Neviem, či to predložíte na budúcej schôdzi, ale naozaj vás v závere vyzývam, aby ste túto prácu skvalitnili a aby parlament nemusel dorábať návrhy zákonov do komplexnej a prijateľnej podoby. Ďakujem za pozornosť. I. Presperín, podpredseda NR SR: Ďakujem pani poslankyni Aibekovej. Ďalej vystúpi v rozprave pani poslankyňa Halušková. J. Halušková, poslankyňa: Vážený pán predsedajúci, vážený pán minister, kolegyne, kolegovia. Dovoľte aj mne len pár pripomienok k návrhu zákona, ktorý dnes prerokúvame. Chcela by som povedať, potvrdiť to, čo povedala aj pani Aibeková, že tvorba tohto zákona nebola jednoduchá, ale to asi nebýva nikdy, keď sa tvorí niečo nové. V mnohom boli rozdielne názory tak predkladateľa, ako už spomínanej Slovenskej komory stredných zdravotných pracovníkov. Obidve strany však vedeli, že tento zákon je potrebný a k tomu vlastne aj vyústili rokovania, o čom svedčí aj spoločná správa. I napriek určitej zhode, Slovenská komora stredných zdravotných pracovníkov v súčasnosti opätovne pripomienkuje, že nie je žiadna právna norma, ktorá by určovala aspoň orientačne, čo môžu sestry a pôrodné asistentky robiť, kde môžu uplatniť ošetrovateľskú prax alebo prax pôrodnej asistentky, a vyžadovali si, aby toto bolo stanovené v zákone, na čo však boli rôzne názory aj zo strany poslancov, ktorí tvrdili, že tieto veci by vlastne zákon veľmi rozširovali. Bolo prisľúbené, že tieto veci budú rozšírené v návrhu nariadenia vlády. Z komory stredných zdravotných pracovníkov prišla informácia, že to nariadenie vlády, ktoré sa momentálne pripravuje, tieto veci nestanovuje, a preto ma poprosili, či by sa nedalo urobiť určité opatrenie alebo prijať aspoň uznesenie, kde by sme zaviazali vládu, či by - sú dve alternatívy - alebo do pripravovaného zákona o zdravotnom poistení, kde by boli stanovené kompetencie zdravotných sestier a pôrodných asistentiek, alebo už do spomínaného návrhu nariadenia vlády. Preto mi teda dovoľte, aby som prečítala tento návrh uznesenia, ale chcela by som ešte upozorniť, že chcem potom vedieť stanovisko pána ministra, kedy by asi bol hotový zákon o zdravotnom poistení, aby to bolo potom v súlade s platnosťou tohto zákona. Návrh uznesenia je taký: Národná rada Slovenskej republiky ukladá vláde Slovenskej republiky, aby v pripravovanom návrhu zákona o zdravotnom poistení boli stanovené kompetencie zdravotných sestier a pôrodných asistentiek, ktoré budú v súlade so smernicami rady č. 77/453, smernice č. 80/154 a smernice č. 80/155. Bude to veľmi dôležité kvôli tomu, aby Slovensko mohlo dokladovať skutočnosť, že štátne príslušníčky, ktoré majú odbornú spôsobilosť na výkon povolania sestry alebo pôrodnej asistentky, môžu slobodne poskytovať svoje služby, čo môže vytvoriť prekážku v prístupovom procese. Ďakujem. I. Presperín, podpredseda NR SR: Ďakujem pani poslankyni. Pán poslanec Zelník má faktickú poznámku ako jediný, pán poslanec Finďo. Končím možnosť prihlásiť sa s faktickou poznámkou. Prvý, pán poslanec Zelník.